*****

ΓΝΩΜΗ ΤΗΣ ΕΠΙΤΡΟΠΗΣ

της 22ας Φεβρουαρίου 1982

απευθυνόμενη προς την κυβέρνηση της Δανίας περί της εφαρμογής του κανονισμού (ΕΟΚ) αριθ. 954/79 περί της επικυρώσεως από τα Κράτη μέλη της συμβάσεως των Ηνωμένων Εθνών περί κώδικος συμπεριφοράς για τις conferences θαλασσίων τακτικών γραμμών ή περί της προσχωρήσεώς τους σ' αυτήν

(82/154/ΕΟΚ)

1. Με επιστολή του της 16ης Νοεμβρίου 1981, ο υπουργός Βιομηχανίας της Δανίας υπέβαλε τα ακόλουθα έγγραφα ζητώντας τη γνώμη της Επιτροπής, σύμφωνα με το άρθρο 6 του ανωτέρω κανονισμού:

(i) σχέδιο πράξεως περί conferences θαλασσίων τακτικών γραμμών,

(ii) σχέδιο διατάγματος περί conferences θαλασσίων τακτικών γραμμών.

2. Η Επιτροπή, κατόπιν εξετάσεως των εγγράφων αυτών, διατυπώνει τις ακόλουθες παρατηρήσεις:

Γενική μορφή των νομοθετικών πράξεων, των οποίων μελετάται η θέσπιση

Στο διάταγμα επαναλαμβάνονται (στην πραγματικότητα επαναθεσπίζονται) οι διατάξεις αμέσου εφαρμογής που ήδη περιλαμβάνονται στον κανονισμό του Συμβουλίου. Σχετικά, θα ήταν σημαντικό να αναφερθούν οι παρατηρήσεις του Ευρωπαϊκού Δικαστηρίου στην υπόθεση 39/72, Επιτροπή κατά Ιταλίας (1973) 1 ECR, 101, όπου το Δικαστήριο αναφέρει στις παραγράφους 17 και 18 της αποφάσεως:

«Κατ' ουσία, το ίδιο διάταγμα, πλην ορισμένων διαδικαστικών διατάξεων εθνικού χαρακτήρος, περιορίζεται στο να αναφέρει εκ νέου τις διατάξεις των κοινοτικών κανονισμών.

Η ιταλική κυβέρνηση, ακολουθώντας τη διαδικασία αυτή, έθεσε υπό αμφισβήτηση τόσο τη νομική φύση των ισχυουσών διατάξεων όσο και την ημερομηνία της θέσεώς τους σε ισχύ.

Σύμφωνα με τους όρους των άρθρων 189 και 191 της συνθήκης, οι κανονισμοί, αυτοί καθαυτοί, εφαρμόζονται άμεσα σε όλα τα Κράτη μέλη και τίθενται σε ισχύ μόνον δια της δημοσιεύσεώς τους στην Επίσημη Εφημερίδα των Ευρωπαϊκών Κοινοτήτων από της ημερομηνίας που αναφέρεται σ αυτούς ή, εφόσον η ημερομηνία αυτή δεν αναφέρεται, από της ημερομηνίας που προβλέπεται στη συνθήκη.

Επομένως, είναι αντίθετη προς τις διατάξεις της συνθήκης κάθε λεπτομέρεια εφαρμογής που θα είχε ως συνέπεια την παρεμπόδιση της αμέσου θέσεως σε ισχύ των κοινοτικών κανονισμών και θα έθετε σε κίνδυνο την ταυτόχρονη και ομοιόμορφη εφαρμογή τους σε όλη την Κοινότητα.

Επιπροσθέτως, στις λεπτομέρειες εφαρμογής, που προβλέπονται τόσο στο νόμο 935 όσο και στο διάταγμα της 22ας Μαρτίου 1972, δεν λαμβάνεται υπόψη η παράταση της περιόδου κατά την οποία επιτρέπεται η σφαγή, σύμφωνα με τον κανονισμό (ΕΟΚ) αριθ. 580/70, και κατ' αυτόν τον τρόπο οι Ιταλοί κτηνοτρόφοι παραπλανήθηκαν σχετικά με την παράταση της περιόδου κατά την οποία επιτρέπεται η σφαγή αγελάδων που έχουν τεκνοποιήσει μεταξύ 1ης Απριλίου και 30ής Μαΐου 1970.

Η παράλειψη της ιταλικής κυβερνήσεως, αφορά, συνεπώς, όχι μόνον την προθεσμία θέσεως του συστήματος σε ισχύ αλλά και τον τρόπο θέσεώς του σε ισχύ, ο οποίος προβλέπεται στο διάταγμα.»

Καταρχήν, συνεπώς, η ενσωμάτωση ενός κοινοτικού κανονισμού στην εθνική νομοθεσία είναι δυνατό να προκαλέσει αντιρρήσεις. Στην παρούσα περίπτωση, εντούτοις, πρόθεση της δανικής κυβερνήσεως είναι να θεσπίσει έναν νομοθετικό κώδικα, που να γίνεται από τον αναγνώστη του περισσότερο κατανοητός από ό,τι οι διατάξεις που παρατίθενται σε διάφορα μέσα (περιλαμβάνονται επίσης σ αυτόν οι σχετικές διατάξεις του κώδικα συμπεριφοράς για conferences τακτικών γραμμών). Κατ' αυτό τον τρόπο, το δανικό σχέδιο νομοθεσίας θα ήταν δυνατό να καταστεί αποδεκτό αλλά μόνον υπό την προϋπόθεση ότι σ' αυτό θα διακρίνεται καθαρά η ύπαρξη διατάξεων που περιλαμβάνονται σε κανονισμό του Συμβουλίου, οι οποίες και πρέπει να αναγνωρίζονται. Οι διατάξεις αυτές θα ήταν δυνατό, π.χ., να τυπωθούν με κυρτά στοιχεία, η σημασία της χρησιμοποιήσεως των οποίων θα ήταν δυνατό να αναφέρεται σε υποσημείωση.

Πράξη περί conferences τακτικών γραμμών

Τμήμα 4

Θα ήταν προτιμότερο να απαλειφθεί η αναφορά στο «δανικό δικαστήριο». Θα ήταν δυνατό, π.χ., ένα μη δανικό δικαστήριο να κληθεί να εφαρμόσει δανικό νόμο με αναφορά στις conferences τακτικών γραμμών.

Τμήμα 5

Οι διατάξεις αυτές θα εξαρτώνται από εκείνες της συμβάσεως περί αρμοδιότητας εκδόσεως αποφάσεων και εφαρμογής τους στον τομέα του αστικού και του εμπορικού δικαίου. Τμήμα 11

Ο κανονισμός του Συμβουλίου ισχύει, γενικά, στη Δανία και η διάταξη αυτή δεν είναι δυνατό να θεωρηθεί ότι καταργεί την ισχύ του.

Διάταγμα

Άρθρο 4 παράγραφος 2

Θα ήταν προτιμότερο να αναφερθεί ότι ο όρος μιας συμφωνίας που συνάπτεται στο πλαίσιο conference ο οποίος είναι αντίθετος προς τις διατάξεις κανονισμού ή κώδικα είναι άκυρος, και όχι ότι απλώς είναι δυνατό να ακυρωθεί.

3. Υπό τον όρο ότι θα ληφθούν υπόψη οι ανωτέρω παρατηρήσεις της, η Επιτροπή διατυπώνει σύμφωνη γνώμη όσον αφορά την προτεινόμενη νομοθεσία.

Έγινε στις Βρυξέλλες, στις 22 Φεβρουαρίου 1982.

Για την 'Επιτροπή

Giorgios CONTOGEORGIS

Μέλος της Επιτροπής